EXPUNERE DE MOTIVE

1.Obiectul propunerii

Prezenta propunere se referă la decizia de stabilire a poziției trebuie adoptată în numele Uniunii Europene în cadrul Comitetului specializat privind energia UE-Regatul Unit (denumit în continuare „Comitetul specializat”) instituit în temeiul Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „Acordul comercial și de cooperare”) în legătură cu adoptarea preconizată a unei recomandări adresate fiecărei părți cu privire la cererile lor adresate operatorilor de transport și de sistem („OTS”) de energie electrică în vederea pregătirii unor proceduri tehnice pentru utilizarea eficientă a liniilor de interconexiune de energie electrică.

2.Contextul propunerii

2.1.Acordul comercial și de cooperare dintre UE și Regatul Unit

Acordul comercial și de cooperare vizează stabilirea unei cooperări între UE și Regatul Unit, printre altele, în domeniul energiei. Partea a doua (Comerț, transporturi, pescuit și alte dispoziții) rubrica întâi titlul VIII (Energie), include angajamente privind tranzacționarea prin intermediul liniilor de interconexiune de energie electrică. În special, titlul „Energie” și anexa 29 la Acordul comercial și de cooperare includ dispoziții care vizează elaborarea unei noi proceduri de alocare a capacităților liniilor de interconexiune de energie electrică în intervalul de timp al pieței pentru ziua următoare. Această nouă procedură trebuie să se bazeze pe modelul de „cuplaj slab multiregional bazat pe volum” (Multi-region loose volume coupling), într-un anumit interval de timp. În plus, Acordul comercial și de cooperare obligă fiecare parte să asigure nivelul maxim al capacităților liniilor de interconexiune de energie electrică, cu respectarea în același timp a necesității de a asigura funcționarea sigură a sistemelor și cea mai eficientă utilizare a acestora.

Normele din Acordul comercial și de cooperare sunt aplicabile de la 1 ianuarie 2021.

2.2.Comitetul specializat privind energia UE-Regatul Unit

Comitetul specializat privind energia UE-Regatul Unit (denumit în continuare „Comitetul”), instituit prin articolul 8 alineatul (1) litera (l) din Acordul comercial și de cooperare, abordează aspectele reglementate de partea a doua (Comerț, transporturi, pescuit și alte dispoziții) rubrica întâi titlul VIII (Energie).

Astfel cum se prevede la articolul 8 alineatul (4) literele (a) și (c) din Acordul comercial și de cooperare, comitetul are competența de a monitoriza și revizui punerea în aplicare și de a asigura buna funcționare a Acordului comercial și de cooperare în domeniul său de competență. Comitetul are competența de a adopta decizii, inclusiv orice modificări, și recomandări cu privire la toate aspectele pentru care Acordul comercial și de cooperare prevede acest lucru sau pentru care Consiliul de parteneriat și-a delegat competențele comitetului respectiv în temeiul articolului 7 alineatul (4) litera (f) din Acordul comercial și de cooperare. Această competență este prezentată detaliat în partea a doua rubrica întâi titlul VIII (Energie) din Acordul comercial și de cooperare, care prevede că acest Comitet specializat specific are, printre altele, sarcina de a oferi recomandări, inclusiv cu privire la aspecte precum acordurile de tranzacționare pentru utilizarea eficientă a liniilor de interconexiune în temeiul articolelor 311-313, al articolului 317 și al anexei 29 la Acordul comercial și de cooperare.

Potrivit articolului 8 alineatul (7) din Acordul comercial și de cooperare, comitetele specializate (inclusiv cel privind energia) sunt coprezidate de un reprezentant al Uniunii și de un reprezentant al Regatului Unit. Astfel cum se prevede la articolul 10 alineatul (2) din Acordul comercial și de cooperare, deciziile și recomandările unui comitet sunt adoptate de comun acord de către părți.

2.3.Actul avut în vedere de Comitet

Comitetul urmează să adopte o recomandare adresată părților cu privire la elaborarea acordurilor de tranzacționare a energiei electrice, astfel cum se prevede în Acordul comercial și de cooperare (denumit în continuare „actul avut în vedere”).

Recomandarea Comitetului se adresează părților cu privire la două aspecte specifice. În primul rând, trebuie să confirme, ca recomandare adresată părților, recomandarea preliminară prezentată la 22 ianuarie 2021 de Direcția Generală Energie și de Departamentul pentru Afaceri, Energie și Strategie Industrială din cadrul Guvernului Regatului Unit către operatorii de transport și de sistem din UE și din Regatul Unit în domeniul energiei electrice. Această recomandare preliminară a fost emisă înainte de începerea lucrărilor Comitetului, lansând OTS invitația de a iniția pregătirea procedurilor tehnice pentru utilizarea eficientă a liniilor de interconexiune de energie electrică. În al doilea rând, deși recunoaște activitatea desfășurată deja de OTS, recomandarea prevede o cerere de informații suplimentare care trebuie furnizate de OTS. Aceste informații suplimentare vor veni în sprijinul Comitetului în procesul de îndeplinire a obligațiilor care îi revin în temeiul articolului 312 alineatul (1) și al articolului 317 alineatul (2) din Acordul comercial și de cooperare și, în special, vor contribui la luarea unei decizii cu privire la modul optim în care ar putea fi elaborate acordurile de tranzacționare a energiei electrice.

Comitetul ar trebui să adopte actul avut în vedere cât mai curând posibil, fie în cadrul următoarei sale reuniuni, fie prin intermediul unei proceduri scrise prevăzute în anexa I la Acordul comercial și de cooperare, oricare dintre acestea survine mai întâi.

3.Poziția care trebuie adoptată în numele Uniunii

3.1.1.Recomandare de confirmare a recomandării preliminare furnizate OTS de către părți în vederea inițierii pregătirii procedurilor tehnice pentru utilizarea eficientă a liniilor de interconexiune de energie electrică

La 22 ianuarie 2021, Direcția Generală Energie a Comisiei Europene și Departamentul pentru Afaceri, Energie și Strategie Industrială din cadrul Guvernului Regatului Unit au prezentat o recomandare preliminară operatorilor lor de transport și de sistem, solicitându-le să inițieze pregătirea procedurilor tehnice pentru utilizarea eficientă a liniilor de interconexiune de energie electrică. Aceasta a fost prezentată imediat după ce Acordul comercial și de cooperare a început să fie aplicat cu titlu provizoriu de către Uniune și înainte de începerea lucrărilor Comitetului. Recomandarea preliminară a permis OTS, în special, să inițieze fără întârziere pregătirea procedurilor tehnice pentru utilizarea eficientă a liniilor de interconexiune de energie electrică în etapa zilei următoare.

Recomandarea preliminară în cauză a constituit, de asemenea, baza pentru activitatea OTS cu privire la alte aspecte ale utilizării eficiente a liniilor de interconexiune de energie electrică, prevăzute la articolul 311 alineatul (1) din Acordul comercial și de cooperare, cum ar fi calculul capacităților, managementul congestiilor sau sporirea eficienței tranzacționării prin intermediul liniilor de interconexiune de energie electrică în alte intervale de timp decât cel al pieței pentru ziua următoare, după caz și atunci când este necesar. Prin urmare, aceasta își dovedește în continuare utilitatea ca punct de referință și orientare pentru activitățile viitoare ale OTS, deși activitatea prioritară vizează în mod clar tranzacționarea energiei electrice în intervalul de timp al pieței pentru ziua următoare.